Mmusi Maimane: ‘SA verdien ŉ eerlike regering’Mmusi Maimane by die bekendstelling van die DA se verkiesingsmanifes in Johannesburg. Foto: ANA Maimane het gepraat by die bekendstelling van die DA se verkiesingsmanifes by die Randse Stadion in Johannesburg. Hy het die Kaapstad-munisipaliteit, wat deur die DA bestuur word, geloof as die effektiefste munisipaliteit in die land en het die ANC gekap oor “sy rekord van korrupsie wat die land al meer agteruit te neem”. Water en sanitasie, elektrisiteit, vullisverwydering, behuising en openbare vervoer is alles noodsaaklikhede wat die verantwoordelikheid van enige munisipaliteit is, het hy gesê. “Plaaslike regerings is die enjins van verandering. Stede moet op die voorpunt wees om ruimtelike onderskeid, ŉ nalatenskap van apartheid, af te breek.” Maimane het beklemtoon dat stede wat goed bestuur word, werksgeleenthede sal skep wat dan weer beleggers sal lok. “Maatskappye belê in plekke waar ŉ ordentlike infrastruktuur bestaan. Waar die paaie onderhou word en waar die straatligte werk. Hulle belê in plekke waar mense veilig voel, waar openbare ruimtes skoon is en waar daar betroubare toegang tot water, elektrisiteit, vervoer en die internet is.” Maimane het verwys na ŉ ontleding deur Ratings Africa wat getoon het dat Tshwane die munisipaliteit in die land is wat die heel swakste bestuur word. “Van al ons metro’s is Tshwane en Johannesburg, waar die ANC aan bewind is, die munisipaliteite wat die swakste bestuur word met tellings van net 24 en 37 uit 100,” het hy gesê. Hy het gesê die komende verkiesing is ŉ geleentheid vir Suid-Afrikaners om die boodskap aan die ANC en pres. Jacob Zuma te stuur dat hulle “keelvol is vir hul leë beloftes”. “Dit is ŉ geleentheid om te sê ons as Suid-Afrikaners verdien ŉ eerlike regering; ŉ regering wat sy beloftes hou. ŉ Regering wat verantwoording doen vir sy optrede. Hierdie verkiesing is die eerste stap na ŉ beter toekoms vir ons land, want hoe meer stemme ons in hierdie verkiesing kry, hoe meer kan ons die koers van ons land verander.”